
1
«Hurra, jeg er blitt prosjektleder!»


Stines undringer

Stine Henriksen satt i kantina med en kaffekopp fredag rett før arbeidsdagens slutt. Hun hadde nettopp fått prosjektlederansvaret for et prosjekt der hun skal lede utviklingen av en digital læringsplattform for selskapets ansatte. Hun var relativt trygg på at hun formelt sett hadde kompetanse så vel som innsikt i prosjektets innhold og intensjoner. Hun hadde vært med på flere prosjekter tidligere, men hun hadde jo aldri vært prosjektleder før. Administrerende direktør Fredrik Sten hadde gitt henne denne tilliten, og han hadde sagt at dette prosjektet har stor betydning for om firmaet klarer å forbedre seg raskt nok. Begge var klar over at mange av prosjektene som var gjennomført tidligere ikke hadde nådd de målene som var satt. Denne gangen hadde Fredrik sagt at nå skulle dette gjøres «etter boka», og Stine skulle få den hjelpen hun trengte. Fredrik hadde også vært åpen på at hun måtte bruke ham aktivt som prosjekteier, om hun mente det var best, selv om han naturligvis hadde det travelt med andre presserende oppgaver.

Ikke bare skal plattformen være digital og brukervennlig, den må også støtte bedriftens bærekraftsmål. Stine kjenner på presset – både teknologiske og bærekraftige hensyn skal ivaretas, samtidig som interessentene har høye forventninger. Hvordan kan hun sørge for at prosjektet leverer en løsning som møter alles krav uten å sprenge budsjettet eller tidsrammen? På onsdag skal de ha det første møtet for å legge en slagplan for hele prosjektet. Dette var ganske ukjent farvann for henne. Hun følte seg virkelig spent.



Prosjekter finnes overalt. De er ofte både givende og komplekse. Denne boken er for deg som er, skal være eller ønsker å bli prosjektleder. Den skal hjelpe deg til å gjennomføre prosjekter på en slik måte at prosjektmålene nås, og at de effektene prosjektet skal gi, blir realisert på en hensiktsmessig og bærekraftig måte. Skal du bidra til ønsket verdiskaping, må du ha innsikt i prosjektprosessene og ha verktøy for å håndtere dem. Du må evne å håndtere komplekse problemstillinger, leve med usikkerhet samt fange opp og dra nytte av den kunnskapen som utvikles underveis i prosjektet.

I møte med en rekke prosjektledere, medarbeidere, oppdragsgivere, forskere og andre, har vi erfart at prosjektledere etterlyser konkrete, men realistiske verktøy de kan støtte seg til. Denne boken er vårt forsøk på å dekke det behovet. Her får du en verktøykasse for å håndtere de sentrale prosjektprosessene. Vi er opptatt av at verktøy må brukes nyansert. De må tilpasses situasjonen du står i og prosessene du skal håndtere. I denne boken får du verktøy for og anbefalinger om situasjonsbestemt prosjektledelse.


Du som prosjektleder

Prosjektleder. Smak på ordet. Det inneholder både «prosjekt» og «leder» – to begreper som gir positive assosiasjoner til det å ha ansvar, ta ledelse og skape konkrete leveranser. Leveranser som ofte har en nyskapende karakter. Mange opplever dette som veldig motiverende! Samtidig opplever prosjektledere ofte at de må håndtere mye usikkerhet, høyt tidspress og at mange mener noe om de leveransene prosjektet skal skape og måten det gjøres på. Prosjektledelse er svært ofte også endringsledelse.

Prosjektlederfunksjonen betraktes ofte som attraktiv fordi den gir mulighet til


	å jobbe med varierte oppgaver og være tett på – innenfor en begrenset tidsramme


	å samarbeide med og lede personer med ulike kompetanser – tverrfaglige team


	å ta et tydelig ansvar for å løse en oppgave knyttet til endring og innovasjon




Som prosjektleder er du den mest sentrale personen i prosjektet. Du er den daglige lederen for prosjektet. Du er «limet» i prosjektet, og du må utøve lederskap.

Prosjektlederrollen er annerledes og på en del områder mer krevende enn rollen som mer tradisjonell linjeleder. Prosjekter har alltid avgrenset levetid. Hvis den er kort, er også prosjektteamets levetid kort. Da kan det være utfordrende å få teammedlemmene raskt og tilstrekkelig engasjert i og følelsesmessig forpliktet til prosjektet. I tillegg er det vanlig at mange arbeidstakere er involvert i flere prosjekter parallelt eller kombinerer prosjektoppgaver med ordinære linjeoppgaver. Du leder altså medarbeidere som har én eller flere ledere i tillegg til deg. Hvordan skal du sørge for at de deltar på en god måte i ditt prosjekt? Og, hvordan skal du skaffe deg tilstrekkelig innflytelse?

Som prosjektleder leder du ofte medarbeidere du ikke kjente før prosjektet startet. Det er vanlig at teamets medlemmer har ulik kompetanse og erfaringsbakgrunn. Dere vil fortolke prosjektoppgavene og prosjektets omgivelser ulikt. Din ledelse bør derfor først og fremst handle om å skape oppslutning om målrettet samarbeid blant teammedlemmene ved gjøre oppgavene meningsfylte. Det handler om å gi medarbeidere oppgaver som er tilpasset deres kompetanse, sette mål som passer deres kompetansenivå, og støtte dem. Moderne prosjektledelse handler mye om å skape høytpresterende prosjektteam gjennom en støttende lederstil og en relativt høy grad av autonomi i teamet.



Prosjekter – vi ønsker suksess

Prosjekter er en utbredt arbeidsform, og de er ofte svaret på behovet for å håndtere endring. De er ikke noe mål i seg selv, men etableres for å skape noen leveranser1 fordi man ønsker seg noen bestemte effekter. Et prosjekt skal bidra til verdiskaping, gjerne som økt bærekraft, og skal gjøre det på en bærekraftig måte. Dersom prosjektet ikke skaper disse leveransene, eller dersom leveransene ikke tas i bruk på en slik måte at de gir ønsket verdiskaping, er ikke prosjektet en suksess. Det er et premiss som gjennomsyrer denne boken.


Utdyping

Verdiskaping, formål, effektmål og effekter

Formål, formålsrealisering, gevinstrealisering, effekter, effektmål og verdiskaping er tilnærmet sammenfallende begreper. Alle har tilknytning til det som er hensikten med prosjektet, og er til syvende og sist årsaken til at prosjektet opprettes og gjennomføres.

For eksempel har et prosjekt knyttet til digitale løsninger for Lånekassen (LØFT-programmet) gitt reduserte kostnader, økt brukertilfredshet, økt datakvalitet og bedret tredjepartsopplevelse.

Byggingen av et stupetårn på Hamar hadde en høy kostnad og betydelig forsinkelse. Selve stupetårnet, som var leveransen, ble ferdig, mens man ennå er usikker på hva det har gitt av gevinster, ut over at det selvsagt er et stupetårn til glede for brukerne ved Mjøsas strandkant.



Prosjekter er ikke alltid forbundet med positive assosiasjoner. Kostnadsoverskridelser, forsinkelser, dårlig styring og meningsløse forsøk er gjerne stikkord når vi leser om prosjekter i media. Det er naturligvis mange ulike årsaker til at prosjekter ikke oppfattes som en suksess. En forklaring er at prosjekter i første rekke handler om å gjøre noe nytt, og derved er det alltid usikkerhet knyttet til hvorvidt man kan lykkes. En annen vanlig årsak er manglende oppmerksomhet på effektmålet med og den verdiskapingen som skal komme ut av prosjektet, da man først og fremst har vært opptatt av prosjektets rammer og resultatmål.



Prosjekt – begreper og prosesser

I likhet med Stine, som du møtte innledningsvis, har du kanskje erfaringer med prosjekter, sågar også prosjektledererfaring. Da har du en viss grunnleggende innsikt i prosjektfaget og i gjennomføring av tradisjonelle prosjekter.2 Vi legger dette til grunn i den videre fremstillingen i boken.3

Vi har allerede tatt i bruk noen begreper for å beskrive ulike forhold ved prosjekter. Begreper er viktige både for å fatte det som beskrives, og for å etablere en felles forståelse. Det brukes mange forskjellige begreper og beskrivelser i prosjektfaget. Vi vil her presentere de viktigste, slik at du som leser får et grunnlag for den videre lesingen. Alle disse fenomenene vil bli grundigere behandlet senere i boken.


Utdyping

Vesentlige begreper og elementer ved prosjektledelse

Hva er et prosjekt?

Et prosjekt er en midlertidig organisasjon som innenfor begrensede tids- og ressursrammer skal gjennomføre en engangsoppgave som skal skape merverdi for oppdragsgiver. I løpet av sin levetid skaper prosjektet leveranser.

Prosjektresultater: Samlebegrep for å beskrive det prosjektet skal utføre, det vil si det oppdragsgiver har bestilt. Representerer prosjektets samlede sluttprodukt.

Hvorfor prosjekt?

Prosjekt blir valgt som arbeids- og organisasjonsform der det er et behov som søkes dekket, og der oppgaven er av en slik art at virksomhetens eksisterende organisasjonsstruktur ikke er egnet til å løse den. Årsaken kan være at oppgaven innebærer innovasjon eller krever tverrfaglig arbeid eller særlig oppmerksomhet.

Hvem er sentrale aktører?


	Oppdragsgiver er den som har meldt behovet og initiert prosjektet. Ofte er dette en organisasjon. Det er vanlig at oppdragsgiver også er den som i første rekke blir berørt og skal nyte godt av prosjektets effekter: verdiskapingen.


	Prosjekteieren er den som ivaretar oppdragsgivers ansvar og interesserer tilknyttet prosjektet. Vedkommende skal følge opp og legge til rette for at prosjektet lykkes, gjennom tilføring av nødvendig oppmerksomhet, avklaringer og ressurser.


	Prosjektlederen er den personen som er prosjektets daglige leder og er ansvarlig for å gjennomføre prosjektet innenfor gitte rammer.


	Prosjektteamet er de personene som skal jobbe sammen om å skape leveransene.


	Interessenter er aktører som påvirker eller blir påvirket av prosjektets gjennomføring eller dets leveranse.




Hvordan er prosjektet organisert?

Forholdet mellom prosjekteier (oppdragsgiver) og prosjektleder (prosjektorganisasjonen) er det viktigste. Ulike prosjekter vil ha ulike organer og ulike involverte. Dersom det er et oppdragsprosjekt hvor utfører er en tredjepart, vil det også påvirke sammensetningen.4 Kort kan det illustreres som i figur 1.1.


[image: ]
Figur 1.1 Forholdet mellom oppdragsgiver og prosjekt


Prosjektets gang

Prosjekter følger oftest mer eller mindre tradisjonelle faser og fremgangsmåter, selv om det naturligvis er betydelig variasjoner mellom prosjekter. Prosjekter starter med et behov som tydeliggjøres, så utformes rammene for prosjektgjennomføringen. Deretter arbeides det med organisering og planlegging av prosjektet. Selve gjennomføringen starter når de viktigste planene er lagt. Her gjøres selve arbeidet i prosjektet innenfor de angitte kriterier – som omfang, tid og ressurser. Oppfølging og korrigeringer av aktiviteter og kurs er en vesentlig del av gjennomføringen. Prosjektet avsluttes når alle leveransene er overlevert til oppdragsgiveren, som skal sørge for å ta dem i bruk. Fasene er ofte overlappende, og aktivitetene kan gjentas flere ganger etter hvert som innsikten i prosjektet øker, for eksempel at man replanlegger prosjektet når det har pågått en stund.

Figur 1.2 Prosjektfaser


Hvordan er prosjektet organisert internt?

I gjennomføringen av et prosjekt, er det ofte flere enn prosjekteier, prosjektleder og prosjektteamet som er involvert. Over er en visuell fremstilling5 (med stiplede linjer for de relasjoner som ikke alltid er aktuelle).

Figur 1.3 Intern prosjektorganisering


Hvilke andre gjennomgående prosesser er sentrale?

En del prosjektprosesser må du arbeide med gjennom hele prosjektet:

Relasjon til prosjekteier: Det er prosjekteier som er hovedansvarlig for prosjektet, at det styres i henhold til rammene som er fastsatt, og at det skaper de leveranser som oppdragsgiver ønsker seg. Prosjektleder og prosjekteier må være omforent om hva prosjektet skal skape og rammene for prosjektgjennomføring.

Prosjektstyring: Verktøy og prosesser som anvendes for å gjennomføre enkeltprosjekter og dermed oppnå ønskede gevinster, ut fra ressursene man har tilgjengelige. Prosesser for planlegging og oppfølging er en forutsetning for suksess.

Gjennomføringsstrategi: Måten prosjektet blir strukturert og gjennomført på. Bidrar til veiledning og retning på gjennomføring. Henholdsvis smidig, milepælsbasert og fasebasert strategi er tre hovedmodeller. Begreper som modell, måte og form brukes også for gjennomføring i tillegg til strategi.

Håndtering av interessenter. Man må ta hensyn til og involvere mange aktører for å sikre verdiskaping. Aktiv håndtering av interessenter sentralt gjennom hele prosjektet.

Usikkerhetshåndtering. De resultatene prosjektet skal skape, har alltid et preg av noe unikt. Dette genererer usikkerhet. Denne usikkerheten må du håndtere på proaktivt vis. Den kan innebære både risiko og muligheter for prosjektet.

Teamutvikling. Du er leder. Du må sørge for at den enkelte i prosjektteamet og teamet som helhet fungerer best mulig, og at alle får utnyttet sin kompetanse effektivt.

Læring og endring. Siden usikkerhet er uunngåelig, og nye momenter skal utforskes, er det å kontinuerlig gjøre tilpasninger en del av din hverdag som prosjektleder.





Prosjektroret – hjelp til å navigere ditt prosjekt

Den korte begrepsintroduksjonen ovenfor viser tydelig at du som prosjektleder må forholde deg til mange oppgaver, aktører, problemstillinger og dilemmaer. Det er både utfordrende og givende.

Vi introduserer derfor prosjektroret for å systematisere de vesentligste prosjektprosessene du må forstå og håndtere (se figur 1.4).

Figur 1.4 Prosjektroret


Elementene i prosjektroret er naturligvis ikke isolert fra hverandre. For eksempel gjennomsyrer usikkerhet alle andre prosjektprosesser. Hvordan prosjektteamet fungerer, er et annet eksempel på et element som påvirker mange av de andre elementene. Relasjonen mellom deg som prosjektleder og prosjekteier er et gjennomgående tema for hele prosjektet og vil derved påvirke alle de andre elementene i prosjektroret.

De ulike elementene i prosjektroret behandles i egne kapitler. Nedenfor får du en kort forklaring på de ulike elementene i prosjektroret.


Suksess og verdiskaping

Vi har allerede fremhevet at den primære hensikten med prosjektet er å produsere bestemte resultater for en oppdragsgiver som ønsker at resultatene skal gi konkrete effekter (verdiskaping) i fremtiden. Med bærekraft som en stadig viktigere komponent, blir langsiktige effekter ekstra viktige. Som prosjektleder har du et særlig ansvar for å samhandle med oppdragsgiver slik at prosjektleveransene i størst mulig grad kan bli verdiskapende. Det er helt vesentlig at du har en aktiv dialog med prosjekteier gjennom hele prosjektperioden.

Det er ofte viktig å ivareta en rekke forhold i tillegg til å muliggjøre verdiskapingen. Det kan være effektiv gjennomføring, prosjektets resultatmål, læring og teamutvikling, og i enkelte sammenhenger også fremtidig innovasjonsevne. Ikke minst har mer bærekraftige løsninger blitt nærmest et grunnleggende premiss for de fleste prosjekter. Da må det bringes klarhet i hvilke kriterier og faktorer som er sentrale for at ditt prosjekt skal bli en suksess:


	Hvordan få klarhet i hvilke resultater prosjektet skal skape?


	Hva slags type prosjekt er dette?






Deg som prosjektleder

Som prosjektleder må du ha relevant kompetanse, særlig kompetanse i ledelse og styring av prosjekter. Du bør også ha noe innsikt i fagområdet og konteksten for leveransen. Videre må du få klarhet i hva som er forventet av deg og hvilke ansvarsområder du har. I kapittel 3 belyses disse problemstillingene:


	Hva er dine viktigste oppgaver og prosesser?


	Hva er krevet og forventet av deg?


	Hva bør du særlig rette oppmerksomheten mot?






Prosjektteamet – å gjøre hverandre gode

Du er avhengig av prosjektteamet ditt for å lykkes. Det er derfor viktig at du evner å få medlemmene i prosjektteamet til å bruke sin kompetanse best mulig. Du må legge til rette for at de forstår sin rolle og hvordan de kan bidra i prosjektet samt skape en kultur hvor den enkelte føler trygghet og motivasjon til å dele kunnskap. Som leder for prosjektet må du ha forståelse for hvordan team utvikles, og hvor viktig det er med tillit og psykologisk trygghet i teamet. Mangfold, hvor de ulike teammedlemmene bidrar med ulik tilnærming og kompetanse, krever også koordinering og samordning og er en sentral oppgave du må håndtere. I kapittel 4 belyses disse problemstillingene:


	Hvordan sette sammen et godt team?


	Hvordan skape gode prosesser i teamet?






Oppdragsgiver og andre interessenter

Prosjekteier er den viktigste interessenten i prosjektet. Alle prosjekter har en rekke andre interessenter, i tillegg til denne representanten for oppdragsgiver. Det kan være både enkeltindivider, grupper og virksomheter som på ulike måter blir berørt av eller berører prosjektet. De kan være en del av oppdragsgiverorganisasjonen, som fremtidige brukere eller forvaltere av de leveransene prosjektet skal skape, eller kunder eller leverandører. Interessentene representerer ofte utvidede muligheter for prosjektet ved at de kan komme med innspill som øker leveransens verdiskapingspotensial. Samtidig kan de begrense muligheter hvis dere ikke klarer å bygge gode relasjoner til dem og samhandle effektivt med dem. Dere må tilpasse samhandlingen med de ulike interessentene til deres interesser, karaktertrekk og ikke minst deres påvirkningskraft på prosjektet. I kapittel 5 belyses disse problemstillingene:


	Hvordan er prosjektet organisert?


	Hvordan identifisere og håndtere interessenter?


	Hvilke strategier og tiltak bør anvendes for alliansebygging?






Styringsrammer

Strategier, planer, mandater, effektmål og resultatmål er viktige mekanismer for å forberede og drive prosjekter fremover. Disse prosjektstyringsverktøyene gir retning for prosessene og aktivitetene i prosjektet. Alle prosjekter inngår i en større helhet i form av andre oppgaver, prosjekter og prioriteringer. Derfor må vi styre mot mål for å holde den kursen som er bestemt for prosjektet. Samtidig må alle prosjekter forholde seg til endringer, nye løsninger og kunnskapsutvikling. Prosjekter innebærer ofte innovasjonsprosesser. Siden prosessenes form og utbytte er vanskelig å forutse, er det nødvendig med fleksibilitet og tilpasning underveis i prosjektet. Det fordrer oftest en smidighet i prosjektgjennomføringen. Prosjektledere må altså være fleksible i arbeidsformer og løsninger, og samtidig skape og opprettholde et felles målbilde med prosjektets oppdragsgiver. I kapittel 6 belyses disse problemstillingene:


	Hvilke behov og konsepter skal du forholde deg til?


	Hvilke styringsrammer gjelder, og hvordan planlegge og håndtere disse?


	Hvilken gjennomføringsstrategi er hensiktsmessig?






Gjennomføring

Når selve prosjektarbeidet er i gang, er det viktig å ha et godt regime og en god kultur for oppfølging og endringer. Dette forutsetter en fremadrettet oppfølging. Det vil alltid oppstå situasjoner som krever endringer, og du må være beredt på å tilpasse prosjektet deretter. Da er det nyttig å ha en god og tett dialog med beslutningstakere, at nødvendige beslutninger fattes av dem som har mandat til det, og at berørte parter involveres. I kapittel 7 belyses disse problemstillingene:


	Hvordan legge til rette for god gjennomføring?


	Hva er god oppfølging?


	Hvilke utfordringer og endringer må håndteres?






Usikkerhetshåndtering

I prosjekter må du leve med usikkerhet. Konsekvensen av usikkerhet kan innebære både muligheter og risikoer. For å sikre mest mulig prosjektsuksess, må du prøve å redusere risikoer og utnytte mulighetene. Usikkerhet må håndteres hele veien i prosjektet og ikke bare i starten. I kapittel 8 belyses disse problemstillingene:


	Hvilke usikkerhetsmomenter gjør seg gjeldende?


	Hvordan jobbe med usikkerhet gjennom prosjektprosessen?






Avslutning av prosjektet

Alle prosjekter avsluttes. Det er avgjørende å lande prosjektet på måte som gir verdiskaping og læring. Sammen med prosjekteier må du vurdere når det er hensiktsmessig å avslutte prosjektet, om det ikke er gitt i utgangspunktet. Den læringen som har funnet sted i prosjektperioden, må lagres og videreformidles slik at andre i virksomheten kan dra nytte av den. I kapittel 9 belyses disse problemstillingene:


	Når sier du stopp?


	Hva er sentralt når prosjektet avsluttes?


	Hvordan vil læring i prosjektet påvirke resultatet?







Bruk av boken og hjelpefigurer

Selv om prosjekter har en start og en slutt, kan du som prosjektleder ikke forholde deg til prosjektet lineært. Du må være forberedt på å bevege deg mellom ulike prosesser og være villig til å endre kurs og planer for å oppnå ønskede effekter. Prosjektroret kan hjelpe deg med å manøvrere. Denne boken kan primært leses fra begynnelse til slutt, men du kan gjerne hoppe litt frem og tilbake når du trenger støtte i prosjektgjennomføringen.

Boken inneholder konkrete tips, metodikker og verktøy som vil gjøre deg bedre i stand til å arbeide med prosjekter. Den legger til grunn omfattende og oppdatert forskning på temaene som presenteres og beste praksiser. Forfatterne har også skrevet boken Verdiskapende prosjektledelse sammen. Det er en lærebok som går mer i dybden på de fleste av de temaene vi tar for oss i denne boken. Hvis du ønsker en klarere forståelse av noen av påstandene i den boken du nå leser, anbefaler vi deg å se nærmere Verdiskapende prosjektledelse.6

Eksempler, tips og visualiseringer i de ulike kapitlene, sammen med oppsummerende tips og momenter i slutten av hvert kapittel, skal hjelpe deg med å kunne gjennomføre prosjekter som bidrar til verdiskaping.7 Vi starter også de fleste kapitlene med noen utfordringer du som prosjektleder oftest må forholde deg til. Disse utfordringene bør du ta stilling til når du holder på med ditt prosjekt.

Vi har møtt og arbeidet med utallige prosjektledere opp gjennom årene, vi har holdt kurs og ledet studieprogrammer og arbeidet med forskning innenfor prosjektfaget. Dette bruker vi som grunnlag for å komme med beskrivelser og anbefalinger til hvordan du som prosjektleder kan og bør håndtere prosjekter.

Prosjekter er forskjellige. Vesentlige måter de varierer på, er type, størrelse, varighet, kompleksitet og usikkerhet. De varierer også avhengig av hvilken bransje de er del av, og om de gjennomføres i offentlig eller privat sektor. Denne boken er rettet mot det å lede små, mellomstore og relativt store prosjekter i privat, offentlig eller frivillig sektor. Om det er et utviklings-, endrings-, leveranse- eller arrangementsprosjekt, vil boken bidra til økt kunnskap og refleksjon. Den handler mindre om megaprosjekter. Du må være forberedt og villig til å tilpasse og oversette de momentene som tas opp her til ditt eget prosjekt, slik at de passer inn i den konteksten og de rammebetingelsene som gjelder for deg.


Stines undringer

Stine har lest litt på nettet og vært en tur i bokhandelen. Hun har fått mange spennende ideer og har bestemt seg for at hun skal bruke helgen på å sette seg inn i hva prosjektledelse innebærer og hva hun som prosjektleder skal ha av ansvar og oppgaver. Det betyr at deler av helgen går med til lesing og oppdatering.



La oss starte med verdiskapende prosjekter!



1.  Vi har tatt i bruk begrepet leveranse flere ganger allerede for å beskrive det produktet eller resultatet som prosjektet skal levere. Det kan muligens fremstå som et noe abstrakt og ufølsomt begrep når det også innbefatter prosjektmål som en kunstutstilling, et innsamlingsaksjon, en fusjon, et nytt bygg eller et kompetanseutviklingsprogram. Hensikten er imidlertid å ha en felles betegnelse for å beskrive det samme fenomenet, nemlig det prosjektet konkret skal produsere i løpet av sin levetid. I prosjektkanvasen brukes begrepet resultat, men tillegges samme betydning som leveranse, se kapittel 5.



2.  PMI-BOK, PRINCE2, PLP og en rekke andre standarder er eksempler på slike forsøk (søk gjerne opp disse om du ikke kjenner til dem). Disse kan ofte hjelpe deg til å lede prosjekter som svarer på deler av de behovene du har. Men slike standardiserte modeller har også gjerne mer standardiserte forutsetninger, rammer og mer bundne fremgangsmåter. De har gjerne utgangspunkt i mer tekniske prosjekter og vil eksempelvis være lite egnet i smidige prosjekter.



3.  Skulle du likevel ha behov for faglig gjenoppfriskning eller påfyll, anbefaler vi å se nærmere på boken Verdiskapende prosjektledelse (Skyttermoen & Vaagaasar, 2021).



4.  Oppdragsprosjekter er slettes ikke uvanlig. Da vil du lede et prosjekt hvor du på vegne av en oppdragsgiver skal løse en oppgave. Det vil ha implikasjoner for både relasjonen til prosjekteier og en rekke andre forhold. Eksempler på et oppdragsprosjekt er et reklameoppdrag, arkitektoppdrag eller lederutviklingsprogram hvor en organisasjon henter inn ressurser og personer utenfra til å gjennomføre programmet. I figuren benyttes også begrepet basisorganisasjon. Det brukes videre utover i boken og er den permanente organisasjonen (prosjektets «anker») og vil som oftest være den organisasjonen som prosjektets leveranse primært er rettet mot. Skal det for eksempel innføres et nytt IT-system i en virksomhet, vil denne virksomheten være identisk med begrepet basisorganisasjon.



5.  Organisering av prosjekter med styringsgrupper og annet blir nærmere behandlet i kapittel 5.



6.  Vi har valgt å utelate referanser fra teksten. Isteden har vi enkelte sluttnoter som inkluderer referanser. Vi har gjort det slik av hensyn til deg som leser, samtidig som vi har avveid dette opp mot vårt behov for å være akademisk redelige. Samtidig vil vi gjøre oppmerksom på at mange av kildene ikke er direkte inkludert her. Disse er tatt inn i boken Verdiskapende prosjektledelse (Skyttermoen & Vaagaasar, 2021), som denne boken i stor grad baserer seg på.



7.  Vi har også en gjennomgående historie gjennom de fleste av kapitlene. Her treffer du altså Stine, som er i ferd med å gjennomføre sitt prosjekt, og noen av de situasjonene og utfordringene som er vanlige i prosjekter, reises her.

